A Bizottság 1474/2000/EK rendelete
(2000. július 10.)
az Európai Unió és Izrael között létrejött ideiglenes megállapodás értelmében a 3448/93/EK tanácsi rendeletben érintett egyes árucikkek Közösségbe való behozatalára 2000. július 1-jétől alkalmazandó csökkentett mezőgazdasági alkotóelemek és kiegészítő vámok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2491/98/EK rendelettel [1] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [2] és különösen annak 7. cikkére,
mivel:
(1) Az 1995. november 20-án Brüsszelben aláírt, az egyrészről az Európai Közösség és azok tagállamai, másrészről Izrael állam közötti társulás létesítéséről szóló Euro-mediterrán Megállapodás hatálybalépésére várva 1995. december 18-án [3] egyrészről az Európai Közösség és az Európai Szén- és Acélközösség, másrészről Izrael állam között a kereskedelmi és kapcsolódó intézkedésekről ideiglenes megállapodást írtak alá, amely 1996. január 1-jén lépett hatályba. Ez a megállapodás rendelkezik a kontingens keretein belül az egyes feldolgozott mezőgazdasági termékek esetében a mezőgazdasági alkotóelem csökkentéséről.
(2) A legutóbbi 563/2000/EK rendelettel [4] módosított, az Algériából, Ciprusról, Egyiptomból, Izraelből, Jordániából, Marokkóból, Máltáról, a megszállt területekről, Törökországból és Tunéziából származó egyes termékekre vonatkozó közösségi vámkvóta megnyitásáról és kezeléséről, valamint ezen vámkvóták kiterjesztésére és elfogadására irányuló részletes szabályok megállapításáról szóló, 1994. július 25-i 1981/94/EK tanácsi rendelet [5] olyan kontingenseket nyitott meg, amelyeken belül az Izraelből származó egyes feldolgozott mezőgazdasági termékek tekintetében biztosítják a mezőgazdasági alkotóelemek csökkentését. A csökkentett mezőgazdasági alkotóelemeket és kiegészítő vámokat rögzíteni kell.
(3) A 2495/97/EK rendelettel [6] módosított 1460/96/EK bizottsági rendelete [7] létrehozza a 3448/93/EK rendelet 7. cikkében említett, a mezőgazdasági termékek feldolgozásából származó egyes árucikkekre vonatkozó preferenciális kereskedelmi megállapodások alkalmazásának részletes szabályait,
ELFOGADTA EZT A RENDELETET:
1. cikk
E rendelet mellékletei megállapítják a 3448/93/EK rendeletben érintett azon árucikkek behozatalára, amelyekre az Izraellel kötött ideiglenes megállapodás a mezőgazdasági alkotóelem csökkentését írja elő, 2000. július 1-jétől alkalmazandó csökkentett mezőgazdasági alkotóelemeket, valamint az ennek megfelelő csökkentett kiegészítő vámokat.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 2000. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 10-én.